NOVEL: ENSERA WAT BUJANG SUGI
BAKA tu meh gaya Wata Bujang Sugi maya bepekit nyala ngelaban Bujang Paku Lawang ba lubuk mayuh baya. Tusun Ke-14 BEPEKIT NGELABAN BUJANG PAKU LAWANG NYAU kelama-lama Sugi ke udah dia, nyau ketiga malam kelam sabung petang, dia dih Bujang Paku Lawang bisi ngasuh nembiak ke bekejengkak papak perenggang nganjung pesan iya ngagai Sugi. “Au dih Dum wai. Uji kita bejalai ngagai Sugi laki Sedinang. Padah ngagai iya aku mai iya nyala ngagai menua kitai ditu Dum, di Lubuk Nanga Sekuya, nya ke diwan baya ke benyawa nukangka rang,” ku Bujang Paku Lawang. Tak mansang ga nembiak ngagai Sugi lalu nusui jaku Bujang Paku Lawang mai Sugi nyala ngagai Lubuk Nanga Sekuya ke endang mayuh baya puang mensia. Ba lubuk nya, baya nadai utai ngemayuh nya, semua ke benyawa nukangka rang. Dia Sugi tak nadai mantah, nadai besalahka pengawa Bujang Paku Lawang. Iya tak lalu bekemas begari. Dia Sedinang pan lalu pansut ari penaik bilik baik baka tasik ngumbang Rajang. Iya pansut ari penaik bilik besai baka Brunei ke seberai Nanga Limbang. “Au dih Sugi, nama dih guna nuan Sugi enggau iya nundaka orang ke lap lansang kedubang, orang ke beli ngibun penyai orang?” kemah ku jaku Sedinang. “Au dih Sedinang wai. Aku tu anak lelaki. Aku tu ga digelar Bujang Sugi. Aku tu endang berani mutus kempang, enda tau takut surut nyingkang. Enti mai, aku enda.  Entang enti iya mai sebarang ku iya,” ku Sugi. Sedinang tak lalu enda nyaut jaku Sugi. Maya nya, Sedinang nadai agi ati dua, ati tiga. Iya nyau belematika Wat Bujang Sugi di leku pandang lempuang ke  selalu kena uji Bujang Paku Lawang Pemantang Chapin Timbau, Wat Igat Keretachat Terantang Gendang Begau, Pat Bulat Pengeruang Tukau. Dia Sugi seduai Bujang Paku Lawang bejalai nurun ke pendai lalu nepan di perau indu pengala berangai panjai tiga. Dia seduai iya bekayuh enda jena baka; baka ke berumpak bebala. Datai seduai iya ba senentang simpang Nanga Sekuya, lalu ditibar Bujang Paku Lawang dih jala tengang panjai tiga. Jala nya lalu ditarit iya. Sepi iya tak dugu-dugu asai ngerambak batu galang segala. Dini pan jala enda tekait laban lubuk nya endang ke bejerangku sarang baya. “Au Saum, tekait ga jala tu kau, Saum. Uji ulihka tu, Saum.  Peda jala tu nyau kubut-kubut ngandang gemian ikan juara ke bemata nekang jerenang,” ku Bujang Paku Lawang. ENDU YAK SEPUNCHAK JALA BENANG Lalu ketawa dih Sugi mansang nyelam. Dipeda Bujang Paku Lawang, Sugi  nyelam tang iya ke bendar, Sugi tak lalu nyau terengkah di panggau Endu Yak Sepunchak Jala Benang, Endu Dara Chenaga Umbang Pinang. Nya ga Bunsu Baya Beukir Dada Pemuchuk Rebung Mang. Nya ga Bunsu Jagu Ke Puntul Iku Betangkal Jarang. Sugi labuh di panggau ke begurau tuntun berang. “Au lalu dih ambai aku, lalu,” kenu ku jaku Bunsu Baya. “Au ambai, keba legai kayu bansu, aku tu endang datai ati ka lalu,” kenu ku Sugi. Seduai pan lalu duduk entap baka ke niap singkap milang mata wang. Seduai duduk begelumu nunga baku sarang pinang. “Au dih ambai, kemaya dih nuan datai ke nemuai nyundang pinang? Aku ga nemu nuan ke nganjung ambai nuan Endu Sedinang,” pia ku jaku  Bunsu Baya Ke Beukir Dada Pemuchuk Rebung Mang. “Au dih ambai wai. Tu sebulan nandan di langit, setaun nampun di bukit aku dibai Bujang Paku Lawang beruji, bepekitka pengering penegar tulang mansang, dibai iya bibat penapat inat pengering tulang. Nya alai aku kediri-diri seorang-orang,” ku Sugi. “Anang ga nuan tusah ambai. Tu perampang pinang penguji dih perinyai ambai sulu ati enggi aku Sugi. Uji terima nuan enggau tapa jari. Tu ambi nuan ke ubat kebal nyadi tak sehari-hari nuan berujan pendawan mata besi tak nadai raji mesai abi sayat kemelang. Nya alai tu perampang pinang idup. Tu terima nuan enggau tapa ujung kukut, ambi nuan ke ubat kebal penutup nangkup dadup dada ngeruang.  Ubat empelias bisi ga ditu ambai ngambika nuan enda kena tipas punggai seligi pinang,” kemah ku jaku Endu Yak Sepunchak Jala Benang. Nya alai nyau leju seduai iya ke bejaku kelulu nyampau dikenang, Sugi madahka diri pulai beguai napatka penyurai rumah panjang enggaika orang irau ati meda iya nadai pulai enggau Bujang Paku Lawang. Nya alai Bujang Paku Lawang udah pulai, nadai mih iya nganti Sugi diau dia agi. Tak beguai-guai iya bekayuh, ngayuhka berangai bangkung jungkang napatka peregah rumah nyementang. Dia iya lalu ngemegauka sida serumah madahka Sugi udai mati, udah ke nyelam jala diempa baya ke benyawa nukangka rang. Dia Sedinang lalu nyabak di awak pelangka dada, liur tepanchur ngundur nyawa, labuh selimas ai mata. “Au Sedinang, nama guna nuan enggau orang ke jai lansang kedubang, ke beli nimbun penyai orang? Tu bisi ganti Bujang Sugi. Tu aku, Bujang Paku Lawang,” kemah ku jaku iya nganu Endu Dara Sedinang. Dara Sedinang enda nyaut sepatah mukut padi bangang, enda nimbas patah beras nimbal jaku dikenang. Leju sida ke begau di sekayu randau rumah nyementang, dia Sugi pan lalu bejaku enggau Bunsu Jagu, ke Puntul Iku Baka Belia Indai Abang. “Au dih kau ambai, aku nginjau ulun tuai enggi nuan ambai nganjung aku pulai laban nadai jalai aku ke nyemerai angkat nyemerang. Aku nginjau Jadu ulun dulu nuan. Nya ga ambi aku ke berangai indu perau ensaraka pupu gumbang belinggang,” ku Sugi. Beguai-guai Bunsu Baya bejaku enggau ulun tuai iya ngasuh iya nganjung Sugi pulai. Peda nuan baya mua pemesai-mesai; mesai rampa tikai senggang. Peda belakang baya chukup alai bejalai betambak singkang. Peda tungku enggi baya indu sigi dugu-dugu baka gerugu galang melintang. Dia baya seduai Sugi lalu mupuk, Sugi nepan di belakang baya. Tak enda berasai alai seduai iya datai di pengkalan entak sengkulan tali likang. Sugi laki Sedinang pan lalu mai baya niki ke rumah nunda-udi iya. Peda lengan kanan enggi Sugi tak ngenggam gemian ikan labang, dibai iya pulai, tak nyau irit iya bejalai nengah jalai besai udai mensiang. SUGI DINAJUNG ULUN BUNSU BAYA PULAI Nya alai begau mih orang sekayu rumah landu tak munyi kena pulau bala nyerang. Dinga mua pengerami richah sida serumah tak munyi ke nyembah raja mansang bedagang. Orang pan meda Sugi betunda-udi enggau baya. Dia orang mayuh, orang banyak, ke di punggai puting setak pemayam punggang enggau orang ke di tengah rumah nyau rari, tama ke bilik dalam ruang magang-magang. Dia dih ulun Bunsu Baya lalu bejalai gadai-gadai nengah peretang rumah panjai. Iya tak nyau napatka ruai Bujang Paku Lawang. Dia Bujang Paku Lawang tak belanda pulai ke bilik. Baya pan nitih iya ke bilik. Iya niki ke sadau masai puput kebau kemarau lega langkang lalu manjung sigi kaung-kaung munyi ke mesukka kebung langit ngeruang. Iya madahka diri mati nengali hari, danjan nengali bulan, tumbang nengali bintang, laban baya dibai Sugi laki Sedinang. Sugi lalu ngangau meda Bujang Paku Lawang ke udah abis bendar ati. “Oh, pulai nuan Jadu Baya Indu Puntul Iku Betangkal Jarang. Pulai nuan ulun tuai baya bebangai napatka radai di pantai tanah nunggang,” kemah ku jaku Sugi. Tak nurun baya sigi gadai-gadai nengah penyurai rumah panjang lalu niti sentali jalai ulang. Iya pan lalu terejun ke ai nadai agi ditentang bala orang. Oleh JANTAN UMBAT 
See author's posts
